Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ј. Д. од Скопје поднесена против Општина Центар, по предметот Барање за пристап до информации од јавен карактер, на 03.01.2025 година, го донесе следното

**Р Е Ш Е Н И Е**

1. Жалбата изјавена од Ј. Д. од Скопје поднесена против Општина Центар, заведена во Агенцијата под бр.08-357 на 26.12.2024 година, по предметот Барање за пристап до информации од јавен карактер, **СЕ УВАЖУВА.**

1. **Предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Ј. Д. од Скопје, на 22.11.2024 година поднел Барање за пристап до информации од јавен карактер до Општина Центар, со кое побарал по е-маил да му се достави електронски запис од следната информација:

„Договор за спонзорство на КК Работнички од страна на М-ТЕЛ Србија“.

Постапувајќи по ова Барање, Имателот на информации согласно член 18 од Законот за слободен пристап до информации од јавен карактер на 26.12.2024 година го препратил Барањето на Барателот до КК Работнички.

Незадоволен од горенаведеното, Барателот на информации на 26.12.2024 година поднесе Жалба до Агенцијата, заведена во архивата на Агенцијата под бр.08-357. Во Жалбата е наведено дека „Не добив одговор во законскиот рок на моето барање упатено до Општина Центар, а оттаму препратено до општинскиот кошаркарски клуб КК Работнички. Барањето се однесуваше на тоа да ми се достави копија од „Договор...“...немам добиени никаков одговор со бараната информација од имателот.“

Агенцијата со електронски допис бр. 08-357 од 26.12.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 31.12.2024 година до Агенцијата достави е-маил, заведен во Агенцијата под бр.08-357, во кој е наведено: „...Ве известувам дека согласно член 18 од Законот за слободен пристап до информации од јавен карактер, Барањето е препратено до КК Работнички кој во случајов е имател на информацијата.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што постапил согласно член 18 од Законот за слободен пристап до информации од јавен карактер и го препратил Барањето на Барателот до КК Работнички.

Согласно член 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето **до имателот** кој според содржината на барањето е имател на информцијата и за тоа да го извести барателот“.

Во врска со горенаведеното, Агенцијата и укажува на Општина Центар дека наместо да постапува по Барањето на Барателот, погрешно го препратила Барањето на Барателот до КК Работнички, кој не е во Листата на иматели на информации и истиот не може и не е должен да постапува согласно Законот за слободен пристап до информации од јавен карактер.

Во тој контекст, Агенцијата му укажува на Барателот и дека согласно член 3 став 1 алинеја 1 од Законот за слободен пристап до информации од јавен карактер „Иматели на информации се органите на државната власт и други органи и организации утврдени со закон, органите на општините, Градот Скопје и општините во Градот Скопје, установите и јавните служби, јавните претпријатија, правни и физички лица што вршат јавни овластувања, утврдени со закон и дејности од јавен интерес и политичките партии во делот на приходите и расходите“.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 11, 12, 13, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес во спортот.

Агенцијата му укажува на Имателот на информации, дека доколку располага со бараната информација е должен да постапува согласно член 20 од Законот за слободен пристап до информации од јавен карактер кој гласи „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор,**

 **Blerim Iseni**

.